Joululaulu lapsille
Mökit nukkuu lumiset,
 nukkuu hankitanteret,
 tuikkii taivaan tähtivyö –
 pyhä nyt on jouluyö.

 Katso: valo välkähtää,
 hanget kaikki kimmeltää,
 yli vuorten, metsien
 käy kuin väike siipien.

 Se on joulu-enkeli.
 Herra hänet lähetti
 kanssa joululahjojen
 luokse pienten lapsien.

 Vakka häll’ on kädessään
 niinkuin kulkis kylvämään,
 ja hän kyllä kylvääkin,
 mutta ihmismielihin.

 Ei hän anna makeita
 eikä leikkikaluja,
 niitä isä, äiti suo.
 Mitä joulu-enkel’ tuo?

 Puhtahia aatteita,
 kultaisia kuvia
 Suomen lasten sydämiin,
 mökkihin ja palatsiin.

 Niitä hänen vakastaan
 variseepi yli maan
 niinkuin pikku tähtiä –
 eikö se oo ihmettä?

 Mutta yhä kummempaa
 viel’ on mitä kerrotaan:
 kulkiess’ sen enkelin
 lapsiks muuttuu vanhatkin.

 Sitä et kai ymmärrä.
 Kysy sitä äidiltä!
 Sitten siunaa itsesi,
 nuku – saapuu enkeli.